Inovácia (ekonómia)

Inovácia je nová idea či koncept v ekonomickej oblasti (t.j. (vy)nájdenie nových alebo vylepšených produktov, služieb, procesov či technológií) a jej zavedenie do praxe; inými slovami: komplexná zostava aktivít od invencie až po implementáciu invencie.  V užšom zmysle je to len kreatívny proces, v ktorom sa kombinujú existujúce veci novým spôsobom s cieľom vyrobiť/ponúknuť jedinečnú vec, v ešte užšom zmysle je to len nová idea či koncept.

 Inovácia podľa Schumpetera  
Do ekonómie termín inovácia ako špecifický termín zaviedol rakúsky a americký ekonóm Joseph Alois Schumpeter vo svojej práci Theorie der wirtschaftlichen Entwicklung (Teória hospodárskeho vývoja) z roku 1911. Inováciu definoval ako presadenie (teda nie len vynájdenie) novej kombinácie výrobných faktorov (podnikateľmi), pričom neskôr v texte ako inováciu označuje priamo túto novú kombináciu. Inovácia je podľa jeho hypotézy to, čo spôsobuje rast hospodárstva; v čase absencie inovácií sa hospodárstvo pohybuje v stereotypnom kruhu. 

Rozlišoval 5 alternatív nových kombinácií výrobných faktorov:
 zavedenie nových produktov, resp. pôvodných produktov s novými vlastnosťami
 zavedenie nových výrobných metód a nových metód predaja
 používanie nových materiálov
 nová organizácia trhovej pozície (napr. vytvorenie alebo prelomenie monopolu)
 otváranie nových trhov

 Inovácia podľa Valenta 
Český ekonóm František Valenta chápe inováciu ako "akúkoľvek zmenu vo vnútornej štruktúre výrobného organizmu, teda akýkoľvek prechod od pôvodného k novému stavu." Zaviedol členenie, ktoré hodnotí kvalitu inovácie z hľadiska intenzity inovačných zmien.

 Valentovo inovačné spektrum 
 inovácia -1. stupňa – degenerácia – objekt stráca svoju funkčnosť
 inovácia 0. stupňa – regenerácia – obnova pôvodných kvalít, snaha udržať objekt v pôvodnom stave
 inovácia 1. stupňa – extenzívne zväčšenie – napr. príjem viacerých ľudí 
 inovácia 2. stupňa – zmena vzťahov – reorganizácia vzájomných vzťahov, napr. presun výroby na výkonnejšie stroje
 inovácia 3. stupňa – adaptácia kvality – menšie kvalitatívne zmeny na objekte
 inovácia 4. stupňa – nový variant – vylepšenie niektorých významných funkcií objektu
 inovácia 5. stupňa – nová generácia – kvalitatívna zmena všetkých významných funkcií objektu 
 inovácia 6. stupňa – nový druh – zmena koncepcie objektu so zachovaním pôvodného princípu
 inovácia 7. stupňa – nový rod – úplná zmena pôvodného princípu, napr. operácia skalpelom nahradená operáciou laserom
 inovácia 8. stupňa – novýkmeň

Referencie 

 Externé odkazy 
 Podnikanie a inovácie

Kategória:Inovácie